En holdleder i Dall-Ferslev Idrætsforening er smittet med corona. Det bekræfter formanden for foreningen. - Det kommer pludselig meget tæt på, selvom vi havde prøvet at være obs på smittefare ved at undgå high-fives og krammere, siger formand Tanja Kirketerp. Den kvindelige holdleder var til stede ved to kampe i weekenden. - Det er gået stærkt de sidste timer, og vi afventer lige nu at blive kontaktet af Styrelsen for Patientsikkerhed for at høre, hvad vi, der også var til stede i hallen og tæt på hende, skal foretage os, siger Tanja Kirketerp. Klubben har allerede kontaktet de to modstanderhold via Jysk Håndbold Forbund. - Lige nu er vi i gang med at kortlægge, hvem hun har været i berøring med. Så indtil i morgen er vi andre nødt til at holde os indendøre, og så sidder vi klar ved telefonen for at høre, om vi også skal i karantæne. Der var ikke mere end fem tilskuere til stede i hallen under kampene, oplyser formanden.
Holdlederen var med ved to håndboldkampe i weekenden.